ಬೆಂಗಳೂರಿನಲ್ಲಿ ವ್ಯಕ್ತಿಯೊಬ್ಬನ ಕಿಡ್ನಾಪ್ ಸಿನಿಮೀಯ ರೀತಿಯಲ್ಲಿ ಅಪಹರಣಕಾರರ ಬಂಧನ ಬರೋಬ್ಬರಿ 50 ಲಕ್ಷ ಹಣಕ್ಕೆ ಬೇಡಿಕೆ ಇಟ್ಟಿದ್ದ ಆರೋಪಿಗಳು ಕರ್ನೂಲ್ ನಲ್ಲಿ ಅರೆಸ್ಟ್ ಬೆಂಗಳೂರು:ವ್ಯಕ್ತಿಯೋರ್ವನನ್ನು ಅಪಹರಿಸಿ ಹಣದ ಬೇಡಿಕೆಯಿಟ್ಟಿದ್ದ ಆರೋಪಿಗಳನ್ನು ಬೆಂಗಳೂರಿನ ವೈಟ್ ಫೀಲ್ಡ್ ವಿಭಾಗದ ಮಹದೇವಪುರ ಠಾಣೆ ಪೊಲೀಸರು ಸಿನಿಮೀಯ ರೀತಿಯಲ್ಲಿ ಬಂಧಿಸಿದ್ದಾರೆ. ಮೂಲತಃ ಅಂಧ್ರಪ್ರದೇಶದವರಾದ ಇಂದ್ರದೇವ್, ದಡ್ಡಿಕಟ್ಟಿ ಮಲ್ಲಿಕಾರ್ಜುನ, ಭೋಯಾ ಮದನ್ ಕುಮಾರ್, ಸುಂಕಣ್ಣ, ಪ್ರಶಾಂತ್, ಚಂದ್ರಶೇಖರ ಬಂಧಿತ ಆರೋಪಿಗಳಾಗಿದ್ದಾರೆ. ಹೂಡಿಯ ಬಸವಣ್ಣ ನಗರದ ನಿವಾಸಿ ಸಿದ್ದಪ್ಪನನ್ನು ಕಳೆದ ಕೆಲ ದಿನಗಳ ಹಿಂದೆ ಗ್ಯಾಂಗ್ ವೊಂದು ಅಪಹರಿಸಿ ಆಂಧ್ರ ಪ್ರದೇಶದ ಕರ್ನೂಲ್ ಜಿಲ್ಲೆಯ ಎರಕಲಚೇರವು ಗ್ರಾಮದಲ್ಲಿ ಕೂಡಿಯಿಟ್ಟಿದ್ದರು ಬಳಿಕ ಸಿದ್ದಪ್ಪ ಪತ್ನಿ ಚಂದ್ರಮ್ಮಗೆ ಕರೆ ಮಾಡಿ 50 ಲಕ್ಷ ರೂಪಾಯಿಗಳ ಹಣದ ಬೇಡಿಕೆಯಿಟ್ಟಿದ್ದಾರೆ. ಹೀಗಾಗಿ ಭಯಗೊಂಡ ಚಂದ್ರಮ್ಮ ಮಹದೇವಪುರ ಪೋಲಿಸ್ ಠಾಣೆಯಲ್ಲಿ ದೂರು ದಾಖಲಿಸಿದ್ದರು. ಬಳಿಕ ಪ್ರಕರಣ ದಾಖಲಿಸಿಕೊಂಡ ಮಹದೇವಪುರ ಪೊಲೀಸರು ವಿಶೇಷ ತಂಡ ರಚಿಸಿ ಆಂಧ್ರ ಪ್ರದೇಶದ ಪೊಲೀಸರ ಸಹಯೋಗದೊಂದಿಗೆ ಆರೋಪಿಗಳನ್ನು ಹೆಡೆಮುರಿ ಕಟ್ಟಿ ನ್ಯಾಯಾಲಯಕ್ಕೆ ಒಪ್ಪಿಸಿದ್ದಾರೆ. ಇನ್ನು ಮಹದೇವಪುರ ಪೊಲೀಸರ ಕಾರ್ಯಕ್ಕೆ ಹಿರಿಯ ಅಧಿಕಾರಿಗಳು ಮೆಚ್ಚುಗೆ ವ್ಯಕ್ತಪಡಿಸಿದ್ದಾರೆ..